የአፍሪካ ህብረትና የህብረቱ የሰላምና ጸጥታ ምክር ቤት ያሳለፏቸው ውሳኔዎች በሙሉ ኢትዮጵያ ከምትከተለው የልማትና የሰላም ስትራቴጂ ጋር የተጣጣሙ ናቸው። ህብረቱ የ2063 የሰላምና የብልጽግና ግቡ አካል እንዲሆን የወሰነው የተባበሩተ መንግስታት ዘላቂ የልማት እቅድ የኢትዮጵያ የእድገትና ትራንስፎርሜሽን እቅድ አካል ሆኖ በመተግበር ላይ ይገኛል። ኢትዮጵያ አህጉሪቱን በንግድ የማስተሳሰሩን እቅድ በተለይ እስከ ሰሜን አፍሪካ በሚዘልቅ የቀጣናው የሃይል ትስስር እቅድ ነድፋ ተግባራዊ ማድረግ ጀምራለች። ላለፉት ሃያ ዓመታትም ለአህጉሪቱ በተለይ ለምስራቅ አፍሪካ ቀጣና ሰላምና መረጋጋት ልዩ ትኩረት ሰጥታ በግንባር ቀደምትነት እየተንቀሳቀሰች መሆኗም ይታወቃል። ይህ ኢትዮጵያ ህብረቱን እንድትደገፍ ህብረቱም የኢትዮጵያን እቅድ አፈጻጸም እንዲደግፍ የሚያደርግ ሁኔታን በመፍጠር ተግባራዊነቱን ያረጋግጣል።
